Ալեն Կոլա

Ալեն Կոլա (, ), ֆրանսիացի առագաստանավորդ, գրող։ Լայնորեն ճանաչվել ու համբավի է արժանացել հատկապես «Անգլիական Տրանսսատ»-ի 1972 թվականի մրցումներում հաղթանակ տանելով և 1973 թվականին առագաստանավով աշխարհի շուրջը ռեկորդային կարճ ժամանակում միայնակ նավարկելով։

Կենսագրություն 

Ալեն Կոլան ծնվել է 1943 թվականի սեպտեմբերի 16-ին Կլամսի քաղաքում։ Օսերում ավարտել է միջնակարգ դպրոցն ու Պոլ Բերտի անվան լիցեյը, ստացել փիլիսոփայության բակալավրի աստիճան։ Ուսումը շարունակել է Դիժոնի համալսարանի արվեստի ֆակուլտետում, այնուհետև՝ Փարիզի Սորբոնի համալսարանում, որտեղ խորացել է անգլիական բանասիրության ուսումնասիրության մեջ։ 1963 թվականին կանոեներով ու բայդարկաներով թիավարողների ակումբ է հիմնել հայրենի Կլամսիում։

1966 թվականի հունվարին մեկնել է Ավստրալիա, Սիդնեյի Սուրբ Հովհաննեսի անվան քոլեջում ֆրանսսիական գրականություն դասավանդել։ Միաժամանակ զբաղվել է առագաստանավային սպորտով, 1967 թվականի դեկտեմբերին դարձել նորզելանդական առագաստանավի անձնակազմի անդամ և մասնակցել Սիդնեյ-Հոբարթ նավարշավին։

Հոբարթում ծանոթացել ու մտերմացել է ճանաչված առագաստանավորդ Էրիկ Տաբառլիի հետ, միասին մասնակցել են առագաստանավային մի շարք մրցումների։ 1972 թվականին Ալեն Կոլան «Մանուրևու» տրիմարանով հաղթանակ է տարել English Transsat-ի մրցումներում, մարզական այդ նվաճման համար պարգևատրվել Պատվո լեգեոնի շքանշանով։ Միաժամանակ շարունակել է գրական գործունեությունը, պատմվածքներ հրատարակել տարբեր պարբերականներում։

«Մանուրևու» տրիմարանի կառուցվածքում որոշ բարեփոխումներ կատարելով՝ նա  1973 թ. սեպտեմբերի 8-ից մինչև 1974 թ. մարտի 28-ը,  Whitbread Single Voyager Race-ի առաջին մրցարշավին զուգահեռ, շուրջերկրյա նավարկություն է կատարել, ընդ որում՝ այն ավարտել է 169 օրում՝ սըր Ֆրենսիս Չիչեստերի ռեկորդը գերազանցելով 32 օրով։

1975 թվականին Միշել Բիգուանի, Կլոդ Կոլարի և Ժիլբեր Տրիգանոյի ընկերակցությամբ նախագծել ու կառուցել է 72 մետր երկրարությամբ, քառակայմ մի առագաստանավ՝ «Club Méditerranée»-ն։ Այդ նույն տարում «Մանուրևու»-ով վթարի է ենթարկվել, կոտրվածքներ ստացել, 22 վիրահատություն տարել, տևական ժամանակ ծախսել ունակություններն ու ուժերը վերականգնելու համար։ 1976 թվականին Club Méditerranée առագաստանավով մասնակցել է English Transsat-ի մրցարշավին, եզրագիծը հատել երկրորդը։

Նորոգված «Մանուրևու»-ով 1978 թվականի նյեմբերի 5-ից մասնակցելով «Հռոմի ուղին» («Route du Rhum») մրցարշավին՝ դուրս է եկել Սեն Մալոյի նավահանգստից, 11 օրում հասել Ազորյան կղզիներ, որոնց մերձակայքում փոթորկի մեջ է ընկել և անհայտացել, թեև այդտեղից ուղարկած իր վերջին ռադիոհաղորդագրության մեջ հայտնել էր, որ ամեն ինչ կարգին է, ամեն բան լավ է ընթանում։ Որոնումներն այդպես էլ արդյունք չեն տվել. ոչ Ալեն Կոլայի մարմինը և ոչ էլ նրա առագաստանավը չեն հայտնաբերվել։

Պարգևներ 
 Պատվո լեգեոնի շքանշանի ասպետ (1972)
 Սպորտի ակադեմիայի կողմից՝ Մարի-Քրիստին Յուբլադ-Բոկեի անվան մրցանակ (1972)
 Ֆրանսիական ակադեմիայի կողմից՝ Ժան-Վալտերի անվան մրցանա (1974)
 Ֆրանսիական ակադեմիայի կողմից՝ Լուի-Կաստեի անվան մրցանակ՝ Cap Horn pour un homme seul գրքի համար (1977)
 Սպորտի ակադեմիայի կողմից՝ Prix André-de-Saint-Sauveur մրցանակ (1975)

Հիշատակ 
Ալեն Կոլայի կերպարը ոգեշնչել է երաժիշտ Սերժ Գենսբուրին, և նա գրել է  «Մանուրևա» երգը, որի կատարմամբ հանդես է եկել երգիչ Ալեն Շամֆորը։

2006 թվականին Կլամսի քաղաքում բացվել է Ալեն Կոլայի հուշարձանը։

Պատկերասրահ

Ֆիլմագրություն

Վավերագրական կինոնկարներ Ալեն Կոլայի մասին 
 Alain Colas, Rêves d’Océan։ ռեժիսոր՝ Էրիկ լը Սենեյ, 2013 թ., տևողությունը՝ 52 րոպե։ Արժանացել է Դիժոնի արկածային ֆիլմերի միջազգային կինոփառատոնի ժյուրիի մրցանակին։

 Alain Colas, le marin magicien։ ռեժիսոր՝ Ֆիլիպ Աբալան, 2004 թ.։ Արժանացել է Ժակ-Անրի Բեի անվան մրցանակի։

 Alain Colas (ռեպորտաժ «Տալասա» ամենամսյա հեռուստաշոուի համար)։ ռեժիսոր՝ Բեռնար Դյուսոլ, 1988 թ., ցուցադրվել է հեռուստատեսությամբ

 Un navigateur exceptionnel։ Alain Colas, 1979 թ., TF1 հեռուստաալիքի ռեպորտաժը

 Tabarly Colas, vents contraires։ պրոդյուսեր՝ La Générale de Production/INA, ռեժիսոր՝ Գրեգորի Մանիե, 2013 թ., տևողությունը՝ 52 րոպե

Ալեն Կոլայի երկերը 
 Alain Colas, Un tour du monde pour une victoire, Arthaud, 1972, 312 p.
 Alain Colas, Cap Horn pour un homme seul, Flammarion, 1977, 269 p.

Ծանոթագրություններ

Գրականություն Ալեն Կոլայի մասին 
 Jean-Paul Aymon, Patrick Chapuis, Gilles Pernet, Colas Terlain Vidal Tiercé de la mer, Paris, Solar, 1972, 254 p.
 Jean-Paul Aymon, Alain Colas la mer est son défi, Fernand Nathan, 1977, 96 p.
 Alain Colas Manureva ne répond plus..., Paris, Sipe, 1978, 96 p.

Արտաքին հղումներ 

 L'Ouest en mémoire (Ina) - Préparatif de la course transatlantique 1972
 L'Ouest en mémoire (Ina) - Alain Colas 1972
  на Ален Кола

Աղբյուրներ 
  Մատենագրություն  „Goodreads“-ում
  Կենսագրությունը „Clamecy“-ում 
  Տեղեկատվություն „Bateaux“-ում

Առագաստանավային սպորտ
Առագաստանավորդներ
Ֆրանսիացի առագաստանավորդներ
Պատահարից զոհվածներ
Ֆրանսիացի գրողներ
20-րդ դարի գրողներ
Արկածային գրականություն